b'\n_START_ARTICLE_\nSandnesGarn\n_START_PARAGRAPH_\nSandnesGarn (tidl. Sandnes Uldvarefabrik) er en garnfabrikk ved Foss-Eikeland i Sandnes, Rogaland. Fabrikken er en av de eldste ullvarefabrikkene i landet, og er i dag en ledende produsent av strikkegarn og industrigarn.\n_START_SECTION_\nSandnes Uldvarefabrik 1888-1986\n_START_PARAGRAPH_\nSandnes Uldvarefabrik ble etablert i 1888. De f\xc3\xb8rste bygningene ble reist i V\xc3\xa5gen og produksjonen ble satt i gang i 1889. Fra 1905 hadde bedriften stor vekst, og i 1910 ble fabrikken utvidet. Det ble kj\xc3\xb8pt inn kjemmemaskiner i 1932. Sandnes Uldvarefabrik lanserte mariusgenseren i 1952, som ble den st\xc3\xb8rste suksessen i fabrikkens historie. _NEWLINE_Strikkeklubben Strikk Ess ble etablert i 1954. Den ble lansert for \xc3\xa5 \xc3\xb8ke salget av garn. Det kostet to kroner i engangsavgift \xc3\xa5 bli med i klubben. Medlemmene fikk hvert kvartal tilsendt et hefte med strikkeoppskrifter.  Over 50\xc2\xa0000 meldte seg inn. Strikkeklubben ble avviklet i 1975._NEWLINE_Bedriften gikk godt fram til midten av 70-tallet, da ullvareprisene ble sv\xc3\xa6rt h\xc3\xb8ge. I 1975 ble Sandnes Uldvarefabrik sl\xc3\xa5tt sammen med Sandnes Kamgarn Spinneri for \xc3\xa5 im\xc3\xb8tekomme utfordringene i bransjen, dog ble begge varemerkene videref\xc3\xb8rt. Firmaet ble et av de markedsledende i Norge, og holdt en imponerende del av markedet innen h\xc3\xa5ndstrikkegarn. 21. august 1978 brant fabrikken ned til grunnen. Under gjenreisingen ble fabrikken flyttet til Foss-Eikeland utenfor Sandnes.\n_START_SECTION_\nSandnes Kamgarn Spinneri 1906-1986\n_START_PARAGRAPH_\nSandnes Kamgarn Spinneri ble etablert i V\xc3\xa5gen av Walter Roff i 1906. Fabrikken ble utvidet i 1932. I 1972 tok Kamgarnspinneriet over produksjonen ved den konkursrammede Sygna Uldvarefabrik p\xc3\xa5 Hermansverk. Bedriften fusjonerte med Sandnes Uldvarefabrik i 1975. Produksjonen p\xc3\xa5 Hermansverk ble nedlagt i 1982. I 1986 ble merkenavnet Sandnes Kamgarn Spinneri avviklet, og all produksjon ble flyttet til Sandnes Uldvarefabriks nye anlegg p\xc3\xa5 Foss-Eikeland. Spinneriet ble t\xc3\xb8mt for maskiner i 1988, og ble ombygget til kulturhus i 2000.\n_START_SECTION_\nSandnes Uldvarefabrik etter 1986\n_START_PARAGRAPH_\nI 1987 stod Sandnes Uldvarefabriks moderne nybygg p\xc3\xa5 Foss-Eikeland ferdig. Bedriften ble kj\xc3\xb8pt opp av Sagatex i 1995, men ble kj\xc3\xb8pt tilbake av lokale krefter i 2000. De nye eierne investerte 15 millioner i ny maskinpark. Navnet ble endret til SandnesGarn i 2006.'